FÁSI KATALIN

TALPMASSZÁZS

OTTHON

K O S S U T H  K I A D Ó

Tartalom

Bevezető       4

A reflexológiáról       6

Mi a reflexológia?

A lábfej reflexzónái

Milyen reflexzónákat masszírozzunk?

A láb esztétikája

BEVEZETŐ

Gondokkal teli világunkban az idegi megterhelés olyan nagy mértékben hat ránk, hogy a káros hatásokat „gyógyszermankó” nélkül alig tudjuk kivédeni. Reggel frissítő, nappal nyugtató, este altató. Ha kell, ha nem, gyógyszereket „kapkodunk be”, hogy képesek legyünk elviselni a napi hajszát, a stresszt, amelyet sajnos nemcsak a felnőttek, de már a gyermekek is megsínylenek.

Gondoljunk csak arra, amint reggel kilépünk az utcára és munkába vagy iskolába indulunk, már a közlekedés „viszontagságaival” kezdődik a napunk: nincs közlekedési lámpa, a rohanó autók között veszélyes az átkelés, nem férünk fel a buszra, az orrunk előtt csukódik be a villamos ajtaja stb.

Napközben is ezernyi apróbb és nagyobb idegesítő, zavaró eseménnyel kell megbirkóznunk a munkahelyünkön, az áruházban, a piacon, járműveken, de néha elég, ha bekapcsoljuk a rádiót, és meghallgatjuk a híreket.

Esti „szórakozásaink” közé tartozik az idegborzoló krimik nézése, amely szintén felzaklató hatású lehet. És hol vannak még az esetleges családi viták, a gyermekekkel való „expresszfoglalkozás” miatti lelkiismeret-furdalás, az anyagi problémákból adódó feszültségek, az önpusztító életmód (dohányzás, mértéktelen alkohol- és kávéfogyasztás, túlhajszolt élettempó, helytelen táplálkozás) káros hatásai?

Csak néhányat említettünk az ezernyi negatív hatásból, amelyek miatt kénytelenek vagyunk a gyógyszerek segítségét igénybe venni. S tesszük ezt egészségünk további kárára. Hiszen köztudott, hogy a gyógyszereknek mellékhatásai is vannak, és szervezetünkben felhalmozódva mérgekké válnak. A problémákat viszont nem oldják meg - csak pillanatnyi tüneti kezelésre jók.

Mi tehát a teendőnk?

Mivel a külső körülmények megváltoztatására legtöbbször nincs se módunk, se lehetőségünk, szervezetünk testi-lelki gyógyító erőit kell mozgósítanunk és ezzel megóvnunk, illetve helyreállítanunk egészségünket. Hippokratész szerint az embernek orvosi kezelésre akkor van szüksége, ha szervezetének saját védekezőképessége már képtelen az öngyógyításra. Betegség esetén a természetes gyógymódok alkalmazását az orvosi kezelés kiegészítésére tartjuk célravezetőnek.

A testi-lelki egészség megtartásának vagy visszaszerzésének egyik hatásos módja: a talpmasszázs (reflexológia). Évtizedekig „tabu” téma volt erről beszélni és alkalmazni. Azonban a természetes gyógymódok iránti óriási érdeklődés, a mellékhatás nélküli gyógyítás igénye, a haladó életszemlélet ledöntötte a gátakat és utat engedett alkalmazásuknak. így a talpterápiának is, amely gyógyszerérzékenység esetén életmentő lehet.

A reflexzónamasszázsnak régi hagyománya van. Időszámításunk előtt 2330 körüli évekből tárták fel azt a sírhelyet, amelyben az egyik falfestmény ábrázolása szerint a lábon és kézen masszázskezelést végeztek. Ez a legrégibb forrás, ahol egyértelműen megjelenik ez az ősi gyógymód. Indiában és Kínában is találtak az ókorból származó leleteket. A távol-keletiek tisztelik a természetet. A házi orvoslás hasznos tapasztalatai nemzedékről nemzedékre szállnak. E hagyományőrző tapasztalatok segítenek abban, hogy a városoktól távol levő, eldugott helyeken az anyák meggyógyíthassák a beteg gyermekeket, vagy megóvják őket a betegségektől. A gyermekeket is megtanítják a természetgyógyászat alapjaira, hogy szükség esetén egymáson is segíthessenek. Kínában például a gyógymasszázst ugyanúgy tanítják az egyetemeken, mint a medicina többi ágát.

A reflexológia elméletének és gyakorlatának megalapozása a század elején az Egyesült Államokban W. H. Fitzgerald doktor nevéhez fűződik. A gyógymód továbbfejlesztésében több követője volt, akik sokat tettek a terápia további kutatása érdekében (pl. E. Ingham). A lábfejen lévő reflexzónákat is ebben az időben térképezték fel.

A gyógymasszázs a mai kor „követelő igénye”, hogy mellékhatások nélkül gyógyítsa a civilizáció ezernyi ártalmának kitett emberi szervezetet. Ideális esetben a betegségek megelőzése a célja! A természetes gyógymódok alkalmazásával azonban egy dolgot jól meg kell jegyeznünk:

BETEGSÉG ESETÉN E GYÓGYMÓDOK ALKALMAZÁSA NEM HELYETTESÍTHETI AZ ORVOSI VIZSGÁLATOT ÉS AZ ORVOS ÁLTAL ELŐÍRT RENDELKEZÉSEK PONTOS BETARTÁSÁT!

A REFLEXOLÓGIÁRÓL

A gyógyító talpmasszázsról (reflexológiáról) mostanában sokat hallunk, olvasunk. Vannak hívei és ellenzői. Mi a reflexológia tárgyilagos ismertetésére és bemutatására vállalkozunk, mert úgy véljük, sok olvasónk szívesen megismerné és alkalmazná a talpterápiát, mivel semmiféle mellékhatása nincs, csak előnyei vannak.

Felmerülhet azonban a kérdés, hogy ugyan kinek van ma ideje a talpát, a lábfejét masszírozni? A válasz igen egyszerű: mindenkinek, aki például tévét néz. A műsor alatt bőven van idő a lábzónák reflexpontjainak masszírozására, bár... Teljes testi-lelki "átéléssel" jobb eredmény érhető el, mint ha figyelmünket megosztjuk a masszázs és a tévéműsor között.

Végezhetjük a masszázst kis tömör gumilabdákkal (dohányboltokban, játékboltokban kapható). Két labdát a talpak alá helyezünk és azokat ide-oda gurítva masszírozhatjuk a talpat.

Időnként kapható az illatszerboltokban, áruházakban tüskés "sünipapucs", amelynek a belső felén levő redők vagy csúcsok járás közben automatikusan masszírozzák az egész talpat. A reflexológia világméretű népszerűségét igazolja az is, hogy a svájci INTEGRA-kiállításon "programozható" reflexzóna-masszírozó szandált mutattak be. A szandál meghatározott pontjaiban gumidugók helyezhetők el, melyek járás közben a megfelelő zónát masszírozzák.

Sportboltokban, butikokban néha kapható fából készült talpmasszírozó készülék. Ám a golyók, papucsok, készülékek használatától nem várhatunk olyan jó eredményt, mint a kézi masszázstól. Aki viszont valamilyen oknál fogva nem tudja a kézi masszázst alkalmazni (egyedül él, fáj a keze, nincs elég ereje stb.), használja a hagyományos elektromos készüléket a keményebb illesztékkel. Ajánlatos a masszírozáshoz kevés gyógynövénykrémet használni, így nem dörzsölődik ki az esetleges száraz bőr, és kevésbé fárasztó a kéznek.